אחרי שנתיים בקדנציה השנייה שלו במכבי תל אביב, אלכס טיוס חתם היום (שבת) רשמית באוניקס קאזאן הרוסית, שמשחקת ב-VTB וביורוקאפ. הסנטר המתאזרח בן ה-31 קיבל הצעה מהצהובים להאריך את חוזהו, אבל חשב שהיא לא מספיק אטרקטיבית עבורו מבחינה כלכלית ובחר לעזוב.
טיוס (31, 2.03 מ') החל את הקריירה האירופית שלו במכבי אשדוד ב-2011/12, ולאחר עונה טובה מאוד יצא לקאנטו האיטלקית ואז, ב-2013 הגיע לקדנציה הראשונה מתוך שתיים במכבי תל אביב וסייע לצהובים לזכות ביורוליג. הוא עבר בקיץ 2015 לאנאדולוס אפס, שיחק בהמשך גם בגלאטסראיי ובקיץ 2017 הגיע לקדנציה שנייה בצהוב.
לפני שנה הוא שוחרר מהנבחרת בשל סירובו להגיע לאימונים. בעונה החולפת העמיד ממוצעים של 7.3 נקודות וקלט 4.1 ריבאונדים ב-18.1 דקות ביורוליג. בליגה הישראלית העמיד ממוצעים של - 8.1 נקודות ו-4.8 ריבאונדים ב-18.7 דקות. קאזאן סיימה במקום השני בעונה הסדירה ב-VTB והודחה בחצי גמר הפלייאוף מול חימקי.